**BOSNA I HERCEGOVINA**

**FEDERACIJA BOSNE I HERCEGOVINE**

**FEDERALNO MINISTARSTVO RADA I SOCIJALNE POLITIKE**

**Z A K O N**

**O PODRŠCI OBITELJIMA S DJECOM**

**Sarajevo, lipanj/juni 2017. godine**

**ZAKON O PODRŠCI OBITELJIMA S DJECOM**

**I - TEMELJNE ODREDBE**

Članak 1.

(Predmet Zakona)

(1) Ovim zakonom uređuju se osnove podrške obiteljima s djecom, utvrđuju se materijalna prava podrške obiteljima s djecom, postupak ostvarivanja prava, uvjeti i način za ostvarivanje prava u podršci obiteljima s djecom, financiranje podrške obitelji s djecom, nadzor i druga pitanja od značaja za ostvarivanje podrške obiteljima s djecom u Federaciji Bosne i Hercegovine (u daljnjem tekstu: Federacija BiH).

(2) Izrazi koji se koriste u ovom zakonu, a koji imaju rodno značenje, bez obzira jesu li korišteni u muškom ili ženskom rodu, obuhvaćaju na jednak način muški i ženski rod.

Članak 2.

(Pojam podrške obitelji sa djecom)

Podrška obiteljima s djecom, u smislu ovog zakona, podrazumijeva podršku obiteljima kroz materijalna davanja, a radi pomaganja u podizanju, odgoju i zbrinjavanju djece kao i u njihovom osposobljavanju za samostalan život i rad.

Članak 3.

(Ciljevi podrške obitelji sa djecom)

Podrška obitelji sa djecom ima za cilj da se svoj djeci osiguraju približno jednaki materijalni uvjeti za zdrav i pravilan psihofizički razvoj u obitelji.

Članak 4.

(Načelo dostupnosti i zabrane diskriminacije)

(1) Prava iz ovog zakona pripadaju osobama koje ispunjavaju propisane uvjete bez obzira na razlike u rasi, boji kože, spolu, jeziku, političkom i nacionalnom opredjeljenju, socijalnom porijeklu, seksualnoj orijentaciji, starosti, imovini, mjestu rođenja, mjestu prebivališta/boravišta, prirodi socijalne ugroženosti, invalidnosti ili bilo kojem drugom statusu.

(2) Ustanove socijalne zaštite i druga tijela koja realiziraju prava iz ovog zakona osiguravaju ravnopravnost u pristupu i korištenju prava iz ovog zakona i u svom radu sprječavaju svaki oblik diskriminacije, izravne ili neizravne, po bilo kojem osnovu.

Članak 5.

(Načelo efikasnosti i održivosti)

Podrška obitelji sa djecom ostvaruje se na način koji osigurava postizanje najboljih mogućih rezultata u odnosu na raspoloživa financijska sredstva.

Članak 6.

(Načelo javnosti i transparentnosti)

Svi subjekti koji obavljaju djelatnost iz ovog zakona, osiguravaju transparentan rad i slobodan pristup informacijama od javnog značaja i drugim informacijama u skladu s važećim propisima o slobodnom pristupu informacijama u Federaciji BiH.

Članak 7.

(Ostvarivanje prava)

(1) Prava po ovom zakonu ostvaruju osobe koje su državljani Bosne i Hercegovine i koje imaju prebivalište, odnosno boravište na teritoriju Federacije BiH.

(2) Izuzetno od stavka (1) ovoga članka, stranim državljanima koji legalno borave na teritoriju Federacije BiH, pripadaju prava iz ovog zakona pod uvjetima predviđenim ovim zakonom i u skladu s međunarodnim ugovorima.

(3) Strani državljanin kao član obiteljskog kućanstva, u postupku ostvarivanja prava iz ovog zakona, dužan je dokazati da ne ostvaruje po istom osnovu prava prema mjestu svog prebivališta, odnosno zemlje porijekla.

(4) Prava iz ovog zakona su osobna i ne mogu se prenositi.

Članak 8.

(Značenje pojedinih izraza u zakonu)

Pojedini izrazi, u smislu ovog zakona, imaju sljedeće značenje:

1. Dijete je osoba do navršenih 18 godina života.
2. Dijete s invaliditetom je dijete s tjelesnim, duševnim, intelektualnim ili osjetilnim oštećenjima, odnosno višestrukim oštećenjima koja mogu ometati njegovo puno i učinkovito sudjelovanje u društvu na jednakoj osnovi s drugima;
3. Dijete žrtva obiteljskog i drugog nasilja je dijete koje je žrtva fizičkog, psihičkog, emocionalnog ili seksualnog zlostavljanja i kome je nanesena fizička, psihička, seksualna ili ekonomska šteta ili patnja kao i prijetnja takvim djelima ili propuštanje činjenja i dužne pažnje koje ozbiljno sputavaju dijete da uživa u svojim pravima i slobodama na principu ravnopravnosti u javnoj ili privatnoj sferi života;
4. Dijete žrtva trgovine ljudima je dijete koje je vrbovano, oteto, prevezeno, skriveno, nasilno transportirano ili prihvaćeno u svrhu eksploatacije čak ako nije upotrijebljeno neko od sredstava prijetnje ili upotrebe sile, prinude, prijevare, obmane ili drugog sličnog sredstva bez obzira je li dijete dalo svoj dragovoljni pristanak za eksploataciju ili ne;
5. Obitelj je životna zajednica roditelja i djece i drugih krvnih srodnika, srodnika po tazbini, usvojilaca i usvojenika i osoba iz izvanbračne zajednice ako žive u zajedničkom domaćinstvu;
6. Prihodom se smatra:
7. plaća i druga primanja iz radnog odnosa;
8. starosna, invalidska i obiteljska mirovina;
9. prihodi od poljoprivredne djelatnosti;
10. primanja po propisima o boračko-invalidskoj zaštiti, zaštiti civilnih žrtava rata i zaštiti osoba s invaliditetom;
11. prihodi ostvareni po osnovu imovinskih prava;
12. prihodi ostvareni po osnovu autorskih prava;
13. prihodi ostvareni po osnovu privrednih, uslužnih i drugih djelatnosti;
14. prihodi po osnovu registrirane dopunske djelatnosti;
15. naknada za vrijeme trajanja nezaposlenosti;
16. prihodi po osnovu obveznog izdržavanja;
17. drugi prihodi ostvareni po osnovu dobitaka od igara na sreću.
18. Zajedničko domaćinstvo je ekonomska zajednica jedne ili više obitelji u kojoj se zajednički stječu i troše novčana i druga materijalna sredstva, stečena radom i korištenjem zajedničkih materijalnih dobara.

Članak 9.

(Isključenja od ukupnog prihoda)

U ukupan prihod, u smislu ovog zakona, ne ulazi: minimum socijalne sigurnosti, dodatak za njegu i pomoć drugog lica, stipendije i dodatak na djecu koji pripada nekom od članova domaćinstva.

Članak 10.

(Obračun ukupnog mjesečnog prihoda)

(1) Ukupan mjesečni prihod po članu zajedničkog domaćinstva ostvaren u smislu ovog zakona je prihod članova zajedničkog domaćinstva iz prethodne godine koji se dijeli sa 12 mjeseci i brojem članova domaćinstva.

(2) Izuzetno, pravo na dječji dodatak može ostvariti dijete čijim članovima zajedničkog domaćinstva u tekućoj godini prestanu primanja iz osnova plaća i radnog odnosa uz ispunjavanje ostalih uvjeta predviđenih ovim zakonom.

**II - PRAVA OBITELJI SA DJECOM**

Članak 11.

(Prava obitelji sa djecom)

Prava koja, u smislu ovog zakona, ostvaruje obitelj sa djecom su:

1. Dječji dodatak;
2. Novčana pomoć porodilji koja nije u radnom odnosu.

Članak 12.

(Nadležnost za ostvarivanje prava)

(1) Prava iz članka 11. ostvaruju se pod uvjetima, na način i po postupku utvrđenim ovim zakonom.

(2) Kantoni mogu utvrditi i druga prava od onih utvrđenih ovim zakonom ovisno o njihovim materijalnim mogućnostima i drugim potrebama obitelji sa djecom.

Članak 13.

(Osnovica za obračun prava)

Osnovica za utvrđivanje visine prava iz ovog zakona je prosječna plaća u Federaciji BiH ostvarena u prethodnoj kalendarskoj godini prema podacima Federalnog zavoda za statistiku.

**1. Dječji dodatak**

Članak 14.

(Korisnici prava na dječji dodatak)

Pravo na dječji dodatak, pod uvjetima propisanim ovim zakonom, ostvaruje dijete do 18 godina starosti (u daljnjem tekstu: korisnik).

Članak 15.

(Uvjeti za ostvarivanje prava na dječji dodatak)

(1) Korisnik iz članka 14. ovog zakona može ostvariti pravo na dječji dodatak ukoliko ukupni mjesečni prihodi po članu domaćinstva ne prelaze 20% prosječne plaće u Federaciji BiH iz prethodne godine prema podacima Federalnog zavoda za statistiku za to razdoblje.

(2) Korisnik iz članka 14. ovoga zakona stariji od 6 godina može ostvariti pravo na dječji dodatak ukoliko se nalazi na redovnom školovanju.

Članak 16.

(Izuzeće od prava na dječji dodatak)

Dječji dodatak ne može ostvariti korisnik koji zasnuje radni odnos, zaključi brak ili vanbračnu zajednicu, bude smješten u udomiteljsku obitelj, ustanovu socijalne zaštite ili drugu ustanovu, a troškovi smještaja se djelomično ili u cijelosti osiguravaju iz proračunskih sredstava.

Članak 17.

(Visina dječjeg dodatka)

(1) Visina dječjeg dodatka iznosi 6% od prosječne plaće u Federaciji BiH u prethodnoj godini, prema podacima Federalnog zavoda za statistiku za to razdoblje.

(2) Korisnik iz članka 15. ima pravo na uvećani dječji dodatak u iznosu od 8% prosječne plaće u Federaciji BiH iz prethodne godine prema podacima Federalnog zavoda za statistiku za to razdoblje ukoliko je dijete bez oba roditelja, dijete s invaliditetom, dijete s poremećajima autističnog spektra, dijete oboljelo od dijabetesa, malignih bolesti, leukemije, TBC-a, celijakije, kronove bolesti, ulceroznog kolitisa, hepatitisa B i C i epilepsije.

(3) Pravo iz stavka (2) ovoga članka imaju i djeca žrtve svih oblika nasilja, trgovine i radne eksploatacije.

Članak 18.

(Trajanje prava na dječji dodatak)

Pravo na dječji dodatak pripada djetetu do navršene 18. godine života ukoliko ispunjava uvjete predviđene ovim zakonom.

Članak 19.

(Početak i prekid trajanja prava na dječji dodatak)

(1) Pravo na dječji dodatak teče od prvog dana narednog mjeseca po podnošenju zahtjeva za ostvarivanje prava.

(2) Dječji dodatak se isplaćuje i za vrijeme dok je dijete, uslijed bolesti ili liječenja, spriječeno u izvršavanju svojih obveza u školi.

(3) Dječji dodatak ne isplaćuje se za vrijeme dok dijete boravi u udomiteljskoj obitelji, ustanovi socijalne zaštite ili drugoj ustanovi, a troškovi smještaja se djelomično ili u cijelosti osiguravaju iz proračunskih sredstava.

Članak 20.

(Prestanak prava na dječji dodatak)

Dječji dodatak prestaje za korisnika koji zasnuje radni odnos, stupi u brak ili stekne potomstvo.

Članak 21.

(Ograničenja prava na dječji dodatak)

(1) Dječji dodatak ne mogu ostvariti djeca kojima je jedan od članova zajedničkog domaćinstva vlasnik poduzeća ili samostalne radnje ili ima registriranu dopunsku djelatnost.

(2) Dječji dodatak ne mogu ostvariti korisnici kojima je jedan od članova zajedničkog domaćinstva vlasnik ili posjednik putničkog vozila, osim ako su u pitanju osobe s invaliditetom koje po propisima iz oblasti poreske i carinske politike mogu uvesti ili na domaćem tržištu kupiti putničko vozilo kao ortopedsko ili drugo pomagalo.

**2. Novčana pomoć porodilji koja nije u radnom odnosu**

Članak 22.

(Korisnici prava na novčanu pomoć porodilji)

Novčanu pomoć porodilji, u smislu ovoga zakona, ostvaruje porodilja koja nije u radnom odnosu, a radi porođaja i njege djeteta.

Članak 23.

(Uvjeti za ostvarivanje prava na novčanu pomoć porodilji)

Porodilja iz članka 22. ovoga zakona može ostvariti pravo na novčanu pomoć pod sljedećim uvjetima:

1. ukoliko je prijavljena na evidenciji nadležne službe za zapošljavanje ili se nalazi na redovnom školovanju i
2. ukoliko ukupni mjesečni prihodi po članu domaćinstva ne prelaze 20% prosječne plaće u Federaciji BiH iz prethodne godine prema podacima Federalnog zavoda za statistiku za to razdoblje.

Članak 24.

(Izuzeće u primjeni)

U slučaju da majka nije živa ili da je spriječena neposredno brinuti o djetetu, pravo na novčanu pomoć iz članka 22. može ostvariti otac djeteta pod uvjetima iz članka 23. ovoga zakona.

Članak 25.

(Visina novčane pomoći porodilji)

Novčana pomoć porodilji iz članka 19. ovoga zakona isplaćuje se u visini 30% od prosječne plaće u Federaciji BiH u prethodnoj godini, prema podacima Federalnog zavoda za statistiku za to razdoblje.

Članak 26.

(Trajanje prava na novčanu pomoć)

Novčana pomoć porodilji iz članka 22. ovoga zakona isplaćuje se 12 mjeseci neprekidno.

Članak 27.

(Početak i prestanak trajanja prava na novčanu pomoć)

(1) Pravo na novčanu pomoć porodilji iz članka 22. ovoga zakona teče od prvog dana narednog mjeseca po podnošenju zahtjeva za ostvarivanje prava.

(2) Pravo na novčanu pomoć porodilji iz članka 22. ovoga zakona prestaje smrću djeteta, prestankom ili oduzimanjem roditeljskog skrbništva, te smještajem djeteta u udomiteljsku obitelj ili ustanovu socijalne zaštite, ukoliko se troškovi smještaja djelomično ili u cijelosti osiguravaju iz proračunskih sredstava.

Članak 28.

(Postupak za ostvarivanje prava)

Za ostvarivanje prava iz čl. 22. do 27. ovoga zakona, zahtjev se podnosi u roku od 60 dana od dana porođaja.

**III – DJEČJI TJEDAN**

Članak 29.

(Dječji tjedan)

(1) Prvi tjedan u mjesecu listopadu svake godine određuje se kao “Dječji tjedan” na teritoriju Federacije BiH.

(2) “Dječji tjedan” se uvodi radi poticanja i organiziranja raznovrsnih kulturno-obrazovnih, rekreativnih i drugih manifestacija posvećenih djeci i poduzimanja drugih mjera i akcija za unapređenje razvoja brige o djeci i direktne podrške djeci radi njihovog efikasnijeg odgoja, obrazovanja i inkluzije, kao i podrške djeci koja izlaze iz sistema javne brige.

(3) Manifestacije i mjere iz stavka (2) ovoga članka utvrđuju se programom koji donosi federalni ministar rada i socijalne politike i programima koje donose kantonalni ministri nadležnih ministarstava.

(4) Sredstva utvrđena u Proračunu Federacije BiH za obilježavanje “Dječjeg tjedna” na teritoriju Federacije BiH realizirat će se u skladu s federalnim programom iz stavka (3) ovoga članka.

Članak 30.

(Naplaćivanje novčanih iznosa)

(1) Za “Dječji tjedan” tijekom cijelog mjeseca listopada naplaćivat će se novčani iznosi utvrđeni odlukom Vlade Federacije Bosne i Hercegovine, i to na:

1. prodatu voznu kartu u međumjesnom i međunarodnom željezničkom, brodskom, avionskom i autobusnom prometu;
2. poštanske pošiljke u unutrašnjem prometu, osim na pošiljke novina i časopisa;
3. prodatu ulaznicu za kazalište, kino i druge kulturne manifestacije i sportske priredbe za koje se naplaćuju ulaznice;
4. na svaki prodati primjerak nosača slike ili zvuka.

(2) Naplaćene novčane iznose iz stavka (1) ovoga članka, privredna društva, poslodavci i druge pravne i fizičke osobe, koje vrše naplatu na području kantona, dužni su uplatiti te iznose u proračun kantona u roku od 15 dana po isteku mjeseca listopada, ako propisom kantona nije drugačije utvrđeno.

Članak 31.

(Način naplate)

Način naplate i evidentiranja novčanih iznosa iz članka 24. ovoga zakona utvrdit će kantonalni ministar nadležan za financije u skladu s ovim zakonom i zakonima iz oblasti financija.

Članak 32.

(Namjena i način raspoređivanja prikupljenih sredstava)

(1) Sredstva prikupljena po osnovu naplaćivanja novčanih iznosa iz članka 24. ovoga zakona iskoristit će se za financiranje mjera i akcija za unapređenje razvoja brige o djeci i direktne podrške djeci radi njihovog efikasnijeg odgoja, obrazovanja i inkluzije.

(2) Način raspoređivanja sredstava iz stavka (1) ovoga članka utvrdit će kantonalni ministar nadležan za oblast dječje zaštite.

**IV - FINANCIRANJE PODRŠKE OBITELJI SA DJECOM**

Članak 33.

(Izvori financiranja)

(1) Sredstva za ostvarivanje prava iz članka 11. toč. a) osiguravaju se u Proračunu Federacije BiH.

(2) Sredstva za ostvarivanje prava iz članka 11. toč. b) osiguravaju se u proračunima kantona.

Članak 34.

(Nadležnost za isplatu)

(1) Isplate novčanih primanja iz članka 11. toč. a), a u vezi s člancima 15. i 17. vrši Federalno ministarstvo za rad i socijalnu politiku na temelju liste korisnika koju dostavljaju nadležni centri za socijalni rad, odnosno iz Jedinstvene baze podataka SOTAC koja je u vlasništvu FMRSP.

(2) Isplate novčanih primanja iz članka 11. toč. b) ovoga zakona vrše kantonalna ministarstva nadležna za oblast socijalne i dječje zaštite na temelju liste korisnika koju dostavljaju nadležni centri za socijalni rad, odnosno iz Jedinstvene baze podataka SOTAC koja je u vlasništvu FMRSP.

Članak 35.

(Vremensko razdoblje isplate)

Novčana primanja utvrđena na temelju ovoga zakona isplaćuju se u mjesečnim iznosima i to za razdoblje koji prethodi mjesecu isplate.

Članak 36.

(Evidencije)

Nadležna tijela uprave koja rješavaju po zahtjevima za ostvarenje prava iz ovog zakona, vode evidenciju o korisnicima i izvršenim isplatama prema ovom zakonu i dostavljaju Federalnom ministarstvu rada i socijalne politike, odnosno kantonalnim ministarstvima nadležnim za oblast socijalne i dječje zaštite mjesečne zbirne izvještaje o broju korisnika, iznosu naknada i isplatama.

**V - POSTUPAK ZA OSTVARIVANJE PRAVA OBITELJI SA DJECOM**

Članak 37.

(Prvostupanjski i drugostupanjski postupak)

(1) O pravu iz članka 11. točka a) ovoga zakona odlučuje nadležno tijelo u skladu s ovim zakonom, a o žalbama protiv odluka donesenih u prvom stupnju odlučuje Federalno ministarstvo rada i socijalne politiku kao drugostupanjsko tijelo.

(2) O pravu iz članka 11. točka b) ovoga zakona odlučuje nadležno tijelo u skladu s ovim zakonom i kantonalnim propisima, a o žalbama protiv odluka donesenih u prvom stupnju odlučuje kantonalno ministarstvo nadležno za oblast socijalne i dječje zaštite kao drugostupanjsko tijelo.

(3) U postupku za ostvarivanje prava po ovom zakonu primjenjuju se odredbe Zakona o upravnom postupku, ako ovim zakonom nije drugačije određeno, te drugi relevantni federalni i kantonalni propisi.

Članak 38.

(Postupak u slučaju utvrđenih promjena)

Sve promjene koje su od utjecaja na korištenje prava i utvrđenih obveza po ovom zakonu uzimaju se u obzir od prvog dana narednog mjeseca po njihovom nastupanju.

Članak 39.

(Troškovi postupka)

Troškovi postupka za ostvarivanje prava po ovom zakonu padaju na teret tijela koje vodi postupak.

**VI – OBVEZE KORISNIKA PRAVA I NADLEŽNOG PRVOSTUPANJSKOG TIJELA**

Članak 40.

(Obveze skrbnika korisnika dječjeg dodatka)

(1) Skrbnik korisnika dječjeg dodatka dužan je u svakoj kalendarskoj godini u razdoblju od 01. do 30. rujna dostaviti dokaze o ispunjavanju uvjeta za ostvarivanje prava iz članka 15. ovoga zakona.

(2) Ukoliko skrbnik iz stavka (1) ovoga članka ne dostavi dokaze, prestaje pravo na dječji dodatak sa 31. kolovozom tekuće godine.

(3) Skrbnik korisnika dječjeg dodatka dužan je prijaviti svaku promjenu koja povlači gubitak prava i to u roku od 15 dana od nastale promjene.

Članak 41.

(Obveze porodilje)

Porodilja iz stavka (1) članka 19. ovoga zakona dužna je prijaviti svaku promjenu koja povlači gubitak prava i to u roku od 15 dana od nastale promjene.

Članak 42.

(Obveze nadležnog prvostupanjskog tijela)

(1) Ukoliko se utvrdi da skrbnik korisnika prava iz točke a) članka 11., odnosno korisnik prava iz točke b) članka 11. nije prijavio promjenu koja povlači gubitak prava u roku utvrđenom u stavku (3) članka 22. ovoga zakona, nadležno prvostupanjsko tijelo će pokrenuti postupak povrata sredstava isplaćenih po ovom osnovu.

(2) Ukoliko se utvrdi da se sredstva isplaćena po osnovu prava iz točke a) članka 11. ovoga zakona nenamjenski koriste, nadležno prvostupanjsko tijelo može odrediti da se ista isplaćuju drugom roditelju ili osobi kod koje se dijete nalazi na izdržavanju.

**VII - NADZOR**

Članak 43.

(Stručni nadzor)

(1) Federalno ministarstvo rada i socijalne politike vrši nadzor nad provođenjem ovog zakona i propisa donesenih na temelju ovoga zakona, izdaje instrukcije i vrši neposredni upravni nadzor.

(2) Kantonalna ministarstva nadležna za oblast socijalne i dječje zaštite vrše nadzor nad provođenjem zakona, drugih propisa i općih akata kantona, donesenih suglasno ovom zakonu, izdaju instrukcije i vrše neposredni upravni nadzor.

Članak 44.

 (Inspekcijski nadzor)

(1) Inspekcijski nadzor nad provođenjem ovoga zakona i podzakonskih akata donesenih temeljem ovoga zakona vrši kantonalni inspektor za oblast socijalne skrbi u okviru svoje mjesne nadležnosti utvrđene zakonom i podzakonskim aktima.

(2) Nadzor iz stavka (1) ovoga članka vrši se u centru, a temeljem uvida u dokumentaciju kojom raspolaže centar.

Članak 45.

(Kontrola utroška sredstava)

(1) Federalno ministarstvo rada i socijalne politike vrši kontrolu namjenskog trošenja sredstava namijenjenih za ostvarivanje prava po ovom zakonu, a koja se osiguravaju iz Proračuna Federacije BiH.

(2) Kantonalna ministarstva vrše kontrolu namjenskog trošenja sredstava namijenjenih za ostvarivanje prava po ovom zakonu, a koja se osiguravaju iz proračuna kantona.

**VII - KAZNENE ODREDBE**

Članak 46.

(Kaznene odredbe za prekršaj centra)

(1) Novčanom kaznom od 10.000,00 do 15.000,00 KM kaznit će se pravna osoba, odnosno ustanova ako:

1. inspektoru ne osigura neometano obavljanje inspekcijskog nadzora i ne stavi mu na raspolaganje sva sredstva i potrebnu dokumentaciju;
2. korisniku, protivno odredbama ovoga zakona, uskrati ili ograniči prava koja mu pripadaju;
3. omogući korištenje prava osobi kojoj ne pripada pravo po ovom zakonu ili joj ne pripada u tom obliku.

(2) Za prekršaj iz stavka (1) ovoga članka kaznit će se odgovorna osoba u tijelu lokalne samouprave, odgovorna osoba u pravnom subjektu, odnosno ustanovi novčanom kaznom od 1.500,00 do 3.000,00 KM.

Članak 47.

(Kaznene odredbe za nenaplaćivanje novčanih iznosa za vrijeme “Dječjeg tjedna”)

(1) Novčanom kaznom od 10.000,00 do 15.000,00 KM kaznit će se za prekršaj pravna osoba, odnosno ustanova ako za vrijeme “Dječjeg tjedna” ne naplaćuje novčani iznos utvrđen odlukom Vlade Federacije BiH, u skladu sa čl. 24. i 25. ovoga zakona.

(2) Za prekršaj iz stavka (1) ovoga članka kaznit će se i odgovorna osoba u pravnom subjektu ili ustanovi novčanom kaznom od 1.500,00 do 3.000,00 KM.

**VIII - PRIJELAZNE I ZAVRŠNE ODREDBE**

Članak 48.

(Usklađivanje kantonalnih propisa)

(1) Kantonalna ministarstva nadležna za oblast socijalne i dječje zaštite će, radi provođenja ovoga zakona, u roku od 12 mjeseci od dana stupanja na snagu ovog zakona, donijeti odgovarajuće propise i opće akte iz svoje nadležnosti.

(2) Propisima i općim aktima iz stavka (1) ovoga članka kantonalna ministarstva nadležna za oblast socijalne i dječje zaštite će, izuzev prava na naknadu plaće porodilji u radnom odnosu za vrijeme dok odsustvuje s posla radi trudnoće, porođaja i njege djeteta, regulirati ostala prava obitelji sa djecom utvrđena Zakonom o osnovama socijalne zaštite, zaštite civilnih žrtava rata i zaštite obitelji sa djecom (“Službene novine Federacije BiH”, br. 36/99, 54/04, 39/06 i 14/09).

Članak 49.

(Pravo na naknadu plaće porodilji u radnom odnosu za vrijeme dok odsustvuje s posla radi trudnoće, porođaja i njege djeteta)

Pravo na naknadu plaće porodilji u radnom odnosu za vrijeme dok odsustvuje s posla radi trudnoće, porođaja i njege djeteta će se od dana početka primjene ovoga zakona nastaviti isplaćivati iz kantonalnih fondova zdravstvenog osiguranja.

Članak 50.

(Nepreuzimanje obveza kantona za neisplaćene iznose)

Ovim zakonom ne preuzimaju se obveze kantona za neisplaćene iznose novčanih primanja obitelji sa djecom, ostvarene po propisima koji su se primjenjivali u Federaciji BiH do dana početka primjene ovoga zakona.

Članak 51.

(Prestanak važenja odredbi Zakona o osnovama socijalne zaštite, zaštite civilnih žrtava rata i zaštite obitelji sa djecom)

Danom stupanja na snagu ovog zakona prestaju važiti odredbe Zakona o osnovama socijalne zaštite, zaštite civilnih žrtava rata i zaštite obitelji sa djecom (“Službene novine Federacije BiH”, br. 36/99, 54/04, 39/06 i 14/09) kao i kantonalni propisi koji se odnose na zaštitu obitelji sa djecom.

Članak 52.

(Stupanje na snagu)

Ovaj zakon stupa na snagu osmog dana od dana objavljivanja u “Službenim novinama Federacije BiH”, a počet će se primjenjivati nakon 12 mjeseci od dana stupanja na snagu Zakona.